ORDE do 25 de maio de 2007 pola que se convocan sete bolsas de formación e especialización en materia de vivenda.
CONSELLERÍA DE VIVENDA E SOLO — III. OUTRAS DISPOSICIÓNS — 01/06/2007

Co obxectivo de facilitar a realización de prácticas complementarias aos estudos universitarios e formación profesional así como o acceso ao mercado de traballo dos estudantes que rematasen recentemente os ditos estudos, e tendo en conta o éxito de convocatorias similares de bolsas realizadas anteriormente (polo Instituto Galego da Vivenda e Solo) orientadas tanto ao estudo do sistema de financiamento público de vivendas e a súa metodoloxía no eido das administracións públicas, como á realización de traballos noutras materias relacionadas coa vivenda, convócanse sete bolsas de formación e especialización coas seguintes bases:
Primeira.-Obxecto.
A Consellería de Vivenda e Solo convoca sete bolsas de formación e especialización en materias de vivenda para un arquitecto superior e catro licenciados en dereito co obxecto de especializar profesionais en materia de vivenda e dous técnicos superiores en administración de sistemas informáticos ou en desenvolvemento de aplicacións informáticas para formarse e especializarse nas tecnoloxías da información aplicadas na Consellería de Vivenda e Solo.
Estas bolsas serán concedidas en réxime de concorrencia competitiva.
Segunda.-Duración e dotación.
As actividades iniciaranse desde a incorporación dos bolseiros e rematarán aos doce meses da incorporación.
A dotación económica mensual de cada bolsa será de 1.000  brutos coa retención fiscal que lle corresponda no caso dos titulados universitarios e 850  brutos para o caso dos titulados de formación profesional. Respecto ao pagamento observarase o disposto no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e o disposto no artigo 41 da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007, acordando o pagamento parcial á conta da liquidación definitiva a medida que se xustifiquen os libramentos anteriores, sen a limitación da porcentaxe do 80% da subvención concedida. O importe citado será pagado mensualmente na conta bancaria indicada polo interesado.
O custo total destas actividades de formación é de oitenta mil catrocentos euros (80.400 ) que se financiarán con cargo á aplicación orzamentaria 17.01.451A. 480.2. dos orzamentos xerais para 2007 e a correspondente no orzamento de 2008 coa seguinte distribución de anualidades:
2007: 20.100 .
2008: 60.300 .
Antes de proceder ao último pagamento, os beneficiarios deberán efectuar unha declaración xurada ou responsable conforme non desfrutaron doutra bolsa que a adxudicada en virtude desta convocatoria.
Terceira.-Natureza xurídica da relación.
A condición de bolseiro será incompatible co desfrute doutras bolsas. Non xerará unha relación laboral ou administrativa coa Xunta de Galicia nin suporá a inclusión na Seguridade Social. A cobertura de accidentes no traballo será realizada mediante a concertación dun seguro de responsabilidade pola consellería.
Para o que non se estableza expresamente nesta orde, observarase o disposto nos artigos 78 e 79 do Decreto lexislativo 1/1999, do 7 de outubro, o Decreto 287/2000, do 21 de decembro, e demais normativa que sexa de aplicación.
Cuarta.-Requisitos dos candidatos.
Poderán optar á bolsa aquelas persoas que reúnan os requisitos seguintes:
Un arquitecto superior, catro licenciados en dereito, e dous técnicos superiores en administración de sistemas informáticos ou en desenvolvemento de aplicacións informáticas.
1. Ter realizado o depósito do título de arquitecto superior, licenciado en dereito ou técnico superior en administración de sistemas informáticos ou en desenvolvemento de aplicacións informáticas nos anos 2005 ou 2006.
2. Acreditar formación e/ou coñecemento da lingua galega.
Quinta.-Solicitudes.
As solicitudes deberán entregarse no rexistro da Consellería de Vivenda e Solo ou nos rexistros de calquera órgano administrativo que pertenza á Administración xeral do Estado, á de calquera Administración das Comunidades Autónomas, ou á dalgunha das entidades que integran a Administración local se, neste último caso, se subscribise o oportuno convenio.
Coa presentación da solicitude préstase o consentimento para que a Consellería de Vivenda e Solo, de acordo co establecido na Lei 4/2006, do 30 de xuño, de transparencia e de boas prácticas na Administración pública e no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos da comunidade autónoma de Galicia para o ano 2006, publique as subvencións concedidas ao abeiro desta orde no Diario Oficial de Galicia, na súa páxina web oficial e nos rexistros públicos referidos.
O prazo de presentación comeza o día seguinte ao da publicación desta orde no Diario Oficial de Galicia, e rematará aos 30 días da súa publicación.
Deberá presentarse a seguinte documentación orixinal ou compulsada:
1. O impreso de solicitude publicado como anexo a esta convocatoria.
2. Fotocopia do DNI ou pasaporte.
3. Certificación académica en que se detallen as cualificacións obtidas.
4. Memoria descritiva, cunha extensión mínima de tres folios e máxima de seis, sobre un tema de actualidade relacionado coa problemática da vivenda ou sobre a situación das tecnoloxías da información na actualidade no caso dos técnicos en informática.
5. Curriculum vitae.
6. Documentos que acrediten a formación e/ou coñecementos en lingua galega.
7. Declaración xurada comprometéndose a renunciar a calquera outra bolsa de colaboración.
Rematado o prazo de presentación de solicitudes, publicarase no taboleiro de anuncios da sede da Consellería de Vivenda e Solo a resolución provisional de admitidos e excluídos. Os solicitantes disporán dun prazo de 10 días hábiles para realizar reclamacións, transcorrido o cal se elevará a definitiva a lista de admitidos con resolución de cantas reclamacións fosen presentadas.
Sexta.-Tribunal.
Presidenta: a secretaria xeral da Consellería de Vivenda e Solo.
Vogais:
A vicesecretaria xeral da Consellería de Vivenda e Solo.
O xefe do Servizo de Informática da Consellería de Vivenda e Solo.
O xefe de Servizo de Calidade da Edificación.
Secretario: un funcionario da Consellería de Vivenda e Solo, nomeado pola secretaria xeral que actuará con voz e voto.
Sétima.-Criterios de valoración para a elección dos bolseiros.
I. Expediente académico: ata 100 puntos.
Nota media inferior a 1: 15 puntos.
Nota media entre 1-1,5: 30 puntos.
Nota media entre 1,5-2: 45 puntos.
Nota media entre 2-2,5: 60 puntos.
Nota media entre 2,5-3: 75 puntos.
Nota media superior a 3: 100 puntos.
II. Curriculum vitae: ata 60 puntos para os licenciados en dereito e arquitectos superiores e ata 40 puntos para os técnicos superiores en administración de sistemas informáticos ou en desenvolvemento de aplicacións informáticas, dos cales se valorarán:
a) Para os licenciados en dereito e arquitectos superiores:
1º Cursos de informática que acrediten o dominio de excel (8 puntos), word (7 puntos), access (6 puntos) e powerpoint (3 puntos) e 1 punto por coñecementos suplementarios ata un total de 25 puntos. Os puntos outorgaranse proporcionalmente ao número de horas impartidas por cada módulo, acreditadas con certificado ou título correspondente.
2º Por acreditar estudos de postgrao (ata un máximo de 15 puntos): por un curso de especialización 5 puntos e por un máster 10 puntos.
3º Por cursos realizados relacionados ou de interese coas actividades que se van desenvolver ata un máximo de 10 puntos:
-De 20 a 59 horas: 1 punto.
-De 60 a 99 horas: 2 puntos.
-Más de 100 horas: 3 puntos.
4º Tempo inscrito no Servizo Público de Desemprego ata un máximo de 10 puntos, a razón de 0,5 puntos por mes inscrito.
b) Para os técnicos superiores en administración de sistemas informáticos ou en desenvolvemento de aplicacións informáticas:
1º Por cursos realizados relacionados ou de interese coas actividades que se van desenvolver ata un máximo de 30 puntos:
-De 20 a 59 horas: 2 puntos.
-De 60 a 99 horas: 3 puntos.
-Más de 100 horas: 4 puntos.
2º Tempo inscrito no Servizo Público de Desemprego ata un máximo de 10 puntos, a razón de 0,5 puntos por mes inscrito.
III. Coñecemento da lingua galega acreditados mediante título oficial ou debidamente homologado: ata 10 puntos.
Curso de iniciación de galego: 5 puntos.
Curso de perfeccionamento de galego: 5 puntos.
IV. Memoria descritiva e entrevista persoal: ata 20 puntos.
O tribunal non valorará aqueles méritos dos candidatos que non estean acreditados documentalmente.
Publicarase a lista das puntuacións por orde.
O tribunal realizará unha entrevista aos aspirantes. Só accederán á entrevista os seis candidatos de cada titulación que segundo a suma dos criterios de valoración establecidos nos puntos 1, 2, 3 e 4 da base sétima acaden unha maior puntuación. A entrevista versará sobre a capacidade de resposta a preguntas formuladas polo tribunal relacionadas cun tema de vivenda ou algunha das especialidades técnicas correspondentes ás titulacións requiridas, os seus méritos curriculares ou da memoria, e terá unha duración máxima de quince minutos.
Finalmente, o tribunal fará pública a relación de candidatos por orde de puntuación.
Oitava.-Obrigas dos bolseiros.
Os aspirantes seleccionados incorporaranse, logo da aceptación da bolsa, no prazo de tres días naturais seguintes ao da notificación do outorgamento.
Os bolseiros realizarán a súa actividade e recibiran a súa formación de acordo cun plan formativo elaborado por un titor/a nomeado pola secretaría xeral, que coordinará e dirixirá a súa actividade en horario de mañá e/ou tarde, de luns a venres na Consellería de Vivenda e Solo.
Os bolseiros presentarán ao remate das bolsas un informe sobre a actividade realizada e a formación recibida.
Así mesmo, deberán asistir ás actividades que a consellería considere convenientes para a súa formación. Os gastos ocasionados con motivo destas actividades serán pagados pola consellería, logo de que a secretaría xeral certifique os gastos producidos; os gastos de desprazamento, aloxamento e mantenza non poderán superar a contía establecida para o grupo II do Decreto 144/2001, do 7 de xuño, sobre as indemnizacións por razón do servizo ao persoal con destino na Administración autonómica de Galicia.
No caso de que un adxudicatario por calquera motivo non poida realizar a súa actividade, será substituído polo candidato seguinte por orde de puntuación. En caso de renuncia á bolsa, non se entenderá que existe incumprimento das condicións establecidas para a súa concesión, sempre e cando o órgano xestor certifique o correcto desempeño por parte do bolseiro das tarefas inherentes á bolsa, garantindo a continuidade delas coa substitución por outro bolseiro. Cando a data da renuncia non coincida co derradeiro día de cada mes, aboarase a parte proporcional correspondente ao desfrute da bolsa.
Os beneficiarios estarán obrigados a facilitar canta información sexa requirida pola Intervención Xeral da Comunidade Autónoma de Galicia, o Tribunal de Contas e o Consello de Contas no exercicio das súas funcións e control do destino das axudas.
Novena.-Anulación da bolsa.
A solicitude das bolsas implica o coñecemento e aceptación das presentes bases.
No caso de incumprimento das tarefas formativas a consellería poderá, por proposta da secretaría xeral, e logo de escoitar a persoa afectada, anular a bolsa, e consecuentemente o reintegro total ou parcial da axuda percibida.
Décima.-Incompatibilidades.
Non poderán solicitar estas bolsas os que xa desfrutasen algunha bolsa de colaboración con dotación económica da Consellería de Vivenda e Solo ou do Instituto Galego da Vivenda e Solo.
Undécima.-Resolución e recursos.
A resolución administrativa relativa á concesión ou denegación da bolsa seralles notificada aos interesados no prazo de tres meses, contados a partir da publicación desta resolución no Diario Oficial de Galicia. Esgotado o dito prazo sen resolución expresa, deberá entenderse desestimada a petición por silencio administrativo.
As resolucións expresas ou presuntas que se diten esgotarán a vía administrativa e poderá interpoñerse, chegado o caso, recurso potestativo de reposición de acordo cos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, perante a conselleira de Vivenda e Solo no prazo dun mes, contado a partir do día seguinte ao da súa notificación, se fose expresa, ou no prazo de tres meses, contados desde o día seguinte a aquel en que se producise o acto presunto, se non o fose. Tamén se poderá optar por interpor directamente recurso contencioso-administrativo de acordo co disposto nos artigos 8, 14 e 46 da Lei 29/1998, do 13 de xullo, reguladora da xurisdición contencioso-administrativa, perante o Xulgado do Contencioso-Administrativo de Santiago de Compostela no prazo de dous meses contados desde o día seguinte ao da súa notificación, se o acto fose expreso, e se non o fose, o prazo para interpoñelo será de
seis meses, contados desde o día seguinte a aquel en que se produza o acto presunto.
Santiago de Compostela, 25 de maio de 2007.
Teresa Táboas Veleiro
Conselleira de Vivenda e Solo